Bybelskool » Openbaring 5 – Die Lam van God is waardig om God se agenda uit te voer
In God se hand is daar ’n boekrol wat binne en buite vol geskryf is en met sewe seëls goed verseël is, sodat niemand dit sonder meer kan oopmaak en dié agenda in werking kan stel nie. Trouens, dit is net iemand wat die volle verlossingspad reeds geloop het, wat reeds die mensdom met God versoen het, wat die verdere verloop van die verlossingsplan vir die heelal kan bekendmaak en in werking stel.
Een van die ouderlinge wys dan vir Johannes op die Enigste een wat die boekrol uit God se hand kan neem en die seëls daarvan kan breek, dit is die Leeu van Juda, die nakomeling van Dawid, die Lam wat geslag is, Jesus. Hy is waardig om die boekrol te neem, want Hy is die Verlosser en daarom die Bemiddelaar van die verlossing. En soos Hy die seëls hierna gaan breek, gaan die inhoud van die boekrol nie net bekend word nie, maar ook deur Hom in werking gestel word.
Terloops: die boekrol van Openbaring 5 is iets anders as die boekrolletjie waarvan Openbaring 10 gaan praat. Nie net word verskillende Griekse woorde gebruik om die twee boekrolle te beskryf nie – biblion in Openbaring 5 en biblaridion in Openbaring 10. Maar die boekrol van Openbaring 5 is ook die een wat Jesus gebruik in die ontplooiing van God se plan vir die heelal. Die boekrolletjie van Openbaring 10 is weer die een wat Johannes kry waarmee God hom bemagtig om namens Hom te praat.
Jesus word hier met twee hoof metafore beskryf: as ’n Leeu en as ’n Lam. Hy is die Leeu in terme van sy afstamming uit die Messiaanse linie, uit die stam van Juda, die nakomeling van Dawid. Hy is die Lam in terme van sy kruisdood waarmee Hy met sy bloed mense vir God gekoop het uit elke geslag en taal en volk en nasie. Maar, belangrik, Hy neem die boekrol in ontvangs, die agenda van God se plan vir die heelal, as die Lam wat geslag is. Die weerloosheid van ’n lam, die offervaardigheid van sy bereidheid om geslag te word, bly dus steeds die uitstaande kenmerk van die styl waarin Hy die heerskappy wat God Hom toevertrou, uitvoer.
Die sewe horings van die Lam dui egter ook daarop dat Hy omvattende mag het en dat die sewe Geeste, die Heilige Gees, boonop in sy volheid in Jesus woon. Hy kan dus sorg dat dié agenda van God ten uitvoer gebring word.
Soos die vier lewende wesens saam met die 24 ouderlinge voor die Skeppergod neergeval en Hom aanbid het, val hulle ook nou neer voor die Lam om Hom te aanbid. Saam met hulle is daar egter nou ook nog miljoene engele, sowel as die hele skepping, wat Hom aanbid.
’n Uitstaande kenmerk van die vier lewende wesens en die 24 ouderlinge se aanbidding is dat hulle nie net die lier (die Griekse woord is kithara!) in hulle aanbidding van God inspan nie, maar ook die gebede van die heiliges in die simboliese vorm van ’n goue wierookbak voor God bring.
Van hierdie gebede sal nog twee keer in Openbaring gewag gemaak word wat onderstreep dat gebede nie net God verheerlik nie, maar ’n bepaalde invloed het op die koers wat God met die wêreld inslaan. Hier in hfst. 5:8-10 wentel die gebede waarskynlik om die loflied vir die Lam. In hfst. 6:9-11 wentel die gebede van die martelare daarom dat reg sal geskied op aarde, en in hfst. 8:3-5 lui die gebede van die gelowiges onder andere die sewende seël se sewe trompette en hulle oordele in. Dit laat ’n mens onmiddellik dink aan die lof- en klaagpsalms in die vyf Psalmboeke en veral die vloekpsalms wat deel van die klaagpsalms vorm.
Let op hoe die drie lofliedere nie net die voortreflikheid van die Lam besing nie – krag, rykdom, wysheid, sterkte, eer, heerlikheid, lof – maar ook die agenda van God vir sy mense uitspel, soos in Openbaring 1, dat hulle ’n koninkryk van priesters vir God gemaak is, wat as konings oor die aarde sal heers. ‘n Wonderlike werklikheid en ’n hoopvolle belofte.
August 10, 2015 by 03:21 | #
Die studie oor openbaring was interessant. Dit was bloeiende as ek sit so kan noem. Ek kon nie slaap nie sowat voor 4 oggendure. En openbaring 19 en 21 gelees en note gemaak.